ORDE do 27 de xullo de 2010 pola que se clasifica de interese cultural a Fundación Man.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/08/2010

Examinado o expediente de solicitude de clasificación da Fundación Man, con domicilio na Casa do Alemán, rúa Peirao, s/n, Camelle-Camariñas (A Coruña).
Feitos:
1. Manuel Valeriano Alonso de León, presidente do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Man foi constituída en escritura pública outorgada en Camariñas, o 28 de decembro de 2009, ante a notario Ana Mallada García, co número de protocolo 1.041, polo Concello de Camariñas, representado por Manuel Valeriano Alonso de León en calidade de alcalde presidente.
Posteriormente, por escritura pública outorgada en Muxía, o 16 de febreiro de 2010, ante a mesma notario, co número de protocolo 97, modificáronse os estatutos da devandita fundación.
3. Segundo consta no artigo 6 dos seus estatutos, a fundación ten por obxecto a xestión, a conservación, o mantemento e a promoción do legado artístico de Manfred Gnädinger -coñecido popularmente como «Man» -e igualmente do patrimonio histórico-artístico, etnográfico e arqueolóxico do Concello de Camariñas e da Costa da Morte e, en xeral, pór en marcha accións para o desenvolvemento integral e sustentable do concello antes indicado e da Costa da Morte, deseñando programas, solicitando a súa implementación aos organismos correspondentes e animando e incentivando a participación dos sectores económicos, sociais e culturais oas que vai dirixido.
Así mesmo, poderá acometer actuacións, accións, proxectos e programas que contribúan e incidan no desenvolvemento integrado e sostido -a nivel económico, social e cultural- do seu ámbito de actuación.
4. O padroado inicial da Fundación está formado por Manuel Valeriano Alonso de León, como presidente; Mercedes Martín González, como vicepresidenta; María Dolores Rodríguez Sánchez, como secretaria; e Luis Miguel Suárez Pérez e Virtudes Rodríguez Soneira, como vogais.
5. A comisión integrada polos secretarios xerais de todas as consellerías eleva ao Conselleiro de Presidencia, Administracións Públicas e Xustiza proposta de clasificación como de interese cultural da Fundación Man, con base nas materias que constitúen o seu obxecto fundacional.
6. Na escritura de constitución consta a identidade dos fundadores, a dotación inicial, os estatutos e a identificación dos membros do padroado.
7. De conformidade co artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e segundo proposta da comisión de secretarios, procede a súa clasificación como de interese cultural e a súa adscrición á Consellería de Cultura.
Consideracións legais:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía de Galicia establece competencia exclusiva sobre o réxime das fundacións de interese galego.
2. A escritura de constitución da fundación contén os datos exixidos na Lei 12/2006, do 1 de decembro, de fundacións de interese galego.
3. Segundo establece o artigo 7 do Decreto 15/2009, do 21 de xaneiro, polo que se aproba o Regulamento do rexistro de fundacións de interese galego, correspóndelle á Consellería de Presidencia, Administracións Públicas e Xustiza a clasificación da fundación e a adscrición á consellería correspondente, que exercerá as funcións de protectorado.
De conformidade co exposto e considerando que se cumpren as condicións establecidas pola normativa vixente en materia de fundacións de interese galego, de acordo coa proposta realizada pola Comisión de Secretarios Xerais na súa reunión do día 19 de xullo de 2010,
DISPOÑO:
Clasificar de interese cultural a Fundación Man, adscribíndoa ao protectorado da Consellería de Cultura.
Contra esta orde, que pon fin á vía administrativa, pode interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, ou con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 27 de xullo de 2010.
Alfonso Rueda Valenzuela
Conselleiro de Presidencia, Administracións Públicas e Xustiza